google/wiki40b huggingface dataset:
Edward Robert Hughes

Tidlig liv

Hughes ble født i Clerkenwell-distriktet i London i 1851 som det eneste barnet til Edward Hughes og Harriet Foord. Familien Hughes var av walisiske avstamming og det synes å ha vært en tradisjon å bli inngift i Foord-familien ettersom maleren Arthur Hughes, Edwards onkel, ble gift med en Trypheena Foord. Edward ble tidlig dratt mot sin kunstneriske onkels familie og fikk sin første tegneundervisning hos ham.
Han begynte på Det engelske kunstakademiet, Royal Academy, og hvor han medlem av en uformell gruppe kunststudenter som beundret akvarellene til Edward Burne-Jones. Foruten Huges besto gruppen av Robert Bateman, Walter Crane, og Edward Clifford. Hughes ble også en nær venn av Charles Fairfax Murray (assistent for Burne-Jones) som lagde en portrettegning av Huhges, da 17 år gammel.

Gradering av blått

I 1872 da han hadde et atelier i Chelsea begynte han å stille ut i Royal Academy. På den samme tiden møtte han også Burne-Jones og poeten George MacDonald, og ble forlovet med den ene av MacDonalds døtre, men som døde før bryllupet ble arrangert. På grunn av sorg stilte han ikke ut før i 1883, og da med et maleri av fru MacDonald. Det samme året giftet han seg med Emily Eliza Davies og fortsatte å stille ut ved Royal Academy, hovedsakelig med portretter. Han stilte også ut ved Royal Watercolour Society, British Institution, og Grosvenor Gallery.
Hughes begynte sin karriere blant pre-rafaelittene og som Edward Burne-Jones, som han var en venn av, lente han etter hvert mot symbolisme. Mesteparten av Hughes’ verk ble gjort i vannfarger og gouache og viste en omhyggelig observasjon av naturen og en pedantisk detaljrikdom som er karakteristisk for den pre-rafaelittiske bevegelsen. Han var tiltrukket til malerier med tema fra italiensk litteratur med figur i gjennomskinnelig slør, hans karakteristiske graderinger av blått i en kombinasjon med gull og i en mystisk atmosfære. På 1890-tallet var Royal Watercolour Society hans viktigste utstillingssted. Noen av hans mest kjente verk er Midsummer Eve (ca. 1908) og Night With Her Train of Stars (1912).

Ettermæle

Hughes malte mange kvinnelige nakenfigurer, flere av dem med en erotisk undertone, og han var stolt av sin dyktighet med å male nakenhet. Som så mange viktorianske kunstnere var en pinlig nøyaktig perfeksjonist og gjorde betydelige forhåndsstudier før selve malingen. Han har blitt kritisert for å mangle en personlig stil og ble av mange sett på som en klone av Holman Hunt, av The Times beskrevet som «Son In Art». Beskrivelsen var ikke helt feil ettersom han var tett knyttet til hele Holman Hunts familie og malte portretter av sønnen Hilary, datteren Gladys og det siste portrettet av Edith for hennes døende ektemann i 1909.
Edward Hughes var meget godt likt privat. Hans omsorg og tid for unge malere var godt kjent og han var en respektert foreleser ved London County Council. I 1913 flyttet han til St Albans, hvor han døde den 23. april 1914 etter en mislykket operasjon.
Algeta

Algeta OSE: ALGETA var en norsk farmasibedrift, etablert i 1997 av Roy H. Larsen og Øyvind S. Bruland og var notert på Oslo børs, firmaet hadde om lag 100 ansatte på det meste og er spesielt kjent for utviklingen av kreftbehandlingsmedikamentet Alpharadin/Xofigo. Algeta ble opprinnelig finansiert med risikovillig venturekapital fra blant andre HealthCap. Selskapet ble kjøpt opp av Bayer AG i 2014 og eksisterer ikke lenger som et selvstendig selskap.
Stadial

En stadial er en ekstra kald periode i en istid (glasial). Milde perioder kalles interstadialer.
Stadialene fra siste istid (Weichsel) er best kjent. Stadialer fra denne istiden er Herning-stadialen for 115 000–105 000 år siden (isotoptrinn 5d), Rederstall-stadialen for 93 000–85 000 år siden (isotoptrinn 5b) og Schalkholz-stadialen for 71 000–57 000 år siden (isotoptrinn 4). Siste istids maksimum var for omtrent 20 000 år siden. Helt på slutten av istiden kom tre korte stadialer, eldste dryas, eldre dryas og yngre dryas.
Trongsa

Trongsa (eller Tongsa) er et av de 20 dzongkhag (fylker) i Bhutan. Navnet betyr «ny landsby» på dzongkha. Fylket omgis i vest av Wangdue Phodrang, i øst av Bumthang og i sør av fylkene Tsirang, Sarpang og Zhemgang. Landskapet varierer fra 800 til 4800 moh.
Fylket er maktbasen til Wangchuckdynastiet, Bhutans herskere siden 1907. Bhutans konger utnevnes etter tradisjonen først til Penlop (guvernør) av Trongsa før de utnevnes til kronprins og senere konge.

Trongsa Dzong

Det første tempelet her ble bygget i 1543 av Drukpa lama Ngagi Wangchuk, oldefar av rikets grunnlegger Shabdrung Ngawang Namgyal.
Trongsa Dzong ble bygget i 1644. Det ligger på en fjellhylle over elva Mangde Chhu, og kontrollerte gjennom århundrene handel og ferdsel mellom øst og vst i landet. Den eneste veien gjennom landet passerte i gammel tid gjennom gårdsplassen i dzonget. På guvernørens ordre kunne dørene stenges og dermed dele landet i to. Høyere oppe i en fjellside ovenfor dzonget ligger et stort vakttårn, Ta Dzong, som beskyttet åsene overfor borgen, og hindret angripere fra å beskyte borgen og borggården ovenfra.
A Fu

A Fu (kinesisk: 阿福; pinyin: Ā Fú) er leirfigurer kjent fra byen Wuxi i provinsen Jiangsu i Kina. Det er et sett på to figurer: En gutt med en rød karpe (homonym til det kinesiske ordet for «velstand») og en pike med en høne (homonym til «løfterikt»).
Kamgarn

Kamgarn (på engelsk: «worsted yarns») er glatt garn av kjemmet ull, en tilvirkningsmåte for garn, som enten er fremstilt av ull eller av ullblandinger. Kamgarn ble bl.a. produsert på Sandnes Kamgarn Spinneri i Sandnes, og Sygna Uldvarefabrik på Hermansverk.

Fremstillingsmåte

Etter at ulla er kardet blir det kjemmet slik at langfibrene blir strukket og blir liggende parallelt. Samtidig blir både korte fibre, bøss og urenheter fjernet. Så starter spinningen. Resultatet er at fibermaterialet mer slitesterkt.
Kamgarn er et fint, fast, kompakt og ensartet garn som ikke krymper. Det brukes derfor ofte til veving av tette og glatte stoffer.
Diskontering

Diskontering er en omregning av inn- og utbetalinger som finner sted på forskjellige tidspunkter, til et beløp på et bestemt tidspunkt. Som regel brukes begrepet til å omregne fremtidige beløp til et tidligere tidspunkt (tilbakediskontering), vanligvis til nåtiden, hverved man får nåtidsverdien av beløpet. Man kan også fremdiskontere et beløp fra et tidligere til et senere tidspunkt, eksempelvis ved å omregne et beløp av idag til et beløp om et bestemt antall år. I så tilfelle blir resultatet fremtidsverdien av det pågjeldende beløp.
De Fem

De Fem (også Den mektige håndfull, Den mektige lille gruppen ((russisk) Могучая кучка, Mogutsjaja kutsjka, «Mektige gruppe») er tilnavn på en gruppe fem nasjonalromantiske russiske komponister, som foruten initiativtakeren Milij Balakirev, besto av Alexander Borodin, César Cui, Modest Mussorgskij og Nikolaj Rimskij-Korsakov.

Innflytelse

Med et mulig unntak for Cui fikk medlemmene av gruppen stor innflytelse på, eller underviste mange av de store etterfølgende russiske komponistene, som Aleksandr Glazunov, Mikhail Ippolitov-Ivanov, Sergej Prokofjev, Igor Stravinskij, og Dmitrij Sjostakovitsj.
Krabask

En krabask er en pisk av lærreimer eller hamptau med et kort trehåndtak og som kan brukes som strafferedskap. I Ludvig Holbergs Jeppe på Bjerget har Nille en krabask som heter Mester Erik.
Krabask er også en type dansk, bittert brennevin.
Pyrolavier

Utbredelse

Pyrolavier er totalfredet i Norge, og vokser i Norden kun på isolerte steder i nordlige Finland. Ellers forekommer den i Sibir og Canada.
Gulaman

Gulaman er plater av tørket agar som i det filippinske kjøkken brukes til å lage desserter av gelé-type. Vanligvis siktes det spesifikt til  forfriskelsen sago't gulaman, også kalt samalamig, som tilbys av gateselgere. Denne drikken består av gulamankuber og/eller sago- eller tapioka-perler i melk, fruktsaft eller brunsukkervann smakssatt med pandanblader.
Gulaman er det filippinske kulinariske brruk av agar, som kommer fra sjøgress, for det meste fra gelidium corneum—en av de mest utbredte av spiselige alger. Den selges for det meste dehydrert og formet som langsmale tørre plater som enten er blanke eller fargede. De kan også selges i pulverform, som for eksempel ZANG Gulaman.
Gulaman brukes i forfriskninger eller desserter som sago at gulaman (eller gulaman at sago, sammentrukket: sago't gulaman), buko pandan, agarflan, halo-halo, forskjellige fruktsalater, svart gulaman, og rød gulaman.

Forskjeller melom gelatin og gulaman

Begrepene gelatin (eller «jelly») og gulaman brukes synonymt på Filippinene, selv om de er helt forskjellige produkter. Mens gelatin er et protein, er gulaman et plantederivert karbohydrat, laget fra sjøgress. Distinksjonen klargjør at gulaman kan passe for de som ikke kan spise gelatin av religiøse eller kulturelle grunner, som muslimer.
Gelatin oppløses i varmt vann, med det må kokende vann til for å oppløse gulaman. Gelatin stivner i kjøleskapstemperatur; gulaman stivner i romstemperatur. Mens  gelatin kan smelte i romstemperatur, er den termoreversibel til sin tidligere form.
Tunsbergsysla

Tunsbergsysla (norrønt Túnsbergsýsla) av byen Tunsberg, var i middelalderen et syssel i Norge som 
omfattet Vestfold og søndre Buskerud opp til Drammensfjorden. Det historiske fylket Vestfold strakte seg opp til Hringariki, men fra omkring 1160, da kong Magnus Erlingsson delte inn landet i sysler, ble Drammensfjorden skillet mellom Oslosysla og Tønsbergsysla.
Lenge var det slik at kjøpmenn fra Tønsberg kunne drive handel syd for fjorden – i Kobbervik og på Strømsø – mens de fra Oslo holdt seg på nordsiden - på Bragernes. De senere ladestedene Strømsø og Bragernes ble ikke forent til én by før etableringen av Drammen på 1800-tallet.
Sørlandets første by, Arendal, var opprinnelig ladested under Tønsberg.
Det opprinnelige Tunsbergsysla, senere Tønsberg len omfattet inntil 1624 også nedre deler av Numedal. Det kommer av opplysninger fra drapssaker fra 1300-tallet viser at Sandsvær var en del av Tunsbergsysla på den tiden. To drottsetene, Ivar Ogmundsson og Orm Øysteinsson var også sysselmann i Tunsberg i første halvdel av århundredet, og de er oppført som [[ombudsmann] ved to ulike tilfeller. På bakgrunn av et såkalt provsbrev (bevisbrev) fra utstedt i Sigdal i 1350 slutter man at Tverrdalene, et gammel begrep for Sigdal, Eggedal, Snarum og Krødsherad, var også en del av Tunsbergsysla.
Askim Wolves

Askim Wolves er et amerikansk fotballag med base i Askim kommune i Østfold og ledes idag av et eget styre og trener Jan Arild Kirkerud.

Starten

Laget ble stiftet sommeren 2008 av den tidligere Kolbotn Kodiaks-spiller Juan Leiva. Han hadde flere års erfaring innen denne sporten i posisjonen som right guard for Kodiaks, og lenge hatt lyst til å starte opp et lokalt lagt hjemme i Askim. I samtaler med tidligere medspillere fra Kolbotn; Tor-Erling Hestø og Uno Olsen, begynte ideen å vokse. Tidligere nabo av Leiva, Pål Øyvind Olsen, hørte om klubbens planer og hev seg på lasset og satset tid og krefter på å rekruttere spillere.
The Wolves fikk fort oppmerksomhet og antall spillere økte raskt. Smaalenene avis viste interesse for klubben og skrev en artikkel om laget rett etter klubbens stiftelse. Klubben teller pr høsten 2009 ca. 20 aktive spillere, med en total på hele 35 registrerte medlemmer.

Lagets trener

Lagets trener, Jan Arild Kirkerud, har lang erfaring innen amerikansk fotball. Karrieren strekker seg gjennom årene fra starten som reciever i 1986 og spill gjennom de fleste posisjoner i sporten frem til 1999. Han deltok også i det norske landslaget mellom 1992 -1997 og har også erfaringer som hjelpetrener i diverse lag i åtte år.

Ledelse

I dag ledes klubben av styreleder Patrick M. Leiva, som har lang erfaring som siviløkonom, økonomirådgiver, administrasjonsleder og arbeid innen økonomi, regnskap, budsjettering og etablering av bedrifter. Klubbens styre består av 10 medlemmer, 9 menn og 1 kvinne.

Annet

Askim Wolves sin økonomi har hittil kun basert seg på midler anskaffet gjennom dugnader for forskjellige bedrifter, loddsalg, medlemskontingenter og støttemedlemmer. Treninger foregår på grusbanen ved Askim videregående skole.
Mal Abrigo

Transport

Ruta 23 Francisco Espínola forbinder Mal Abrigo med  Flores (nord).
Steinfjellet (Namsskogan og Røyrvik)

Steinfjellet er et fjellområde i Nord-Trøndelag fylke beliggende langs kommunegrensen mellom Namsskogan og Røyrvik kommuner. Fra syd avgrenses området av Fv773 og i nord av Namsens øvre løp fra Midtivatnet.
I området inngår en rekke fjelltopper beliggende på en sydsydvest til nordnordøst akse, hvorav de høyeste er Årrantjahke (855 moh.), Stöörje (1008 moh.), Gisen/Jijse (1167 moh.) og mot nord Steinfjellaksla (Aarhtsenjuenie) (804 moh.).

Midnattssol i Trøndelag?

Steinfjellet med toppen Gisen går for å være det eneste stedet i Trøndelag hvor man kan observere midnattssol. Teoretiske beregninger tilsier at dette er mulig, men det gjenstår å få håndfaste fotografiske bevis på at dette medfører virkelighet.
Katakombens hemmelighet

Katakombens hemmelighet er en spenningsroman for ungdom skrevet av Tom Egeland. Boken utkom i 2013 på Aschehoug og vant samme år ARKs barnebokpris. Ifølge forlaget handler boken om en 14-åring som er med sin mor på en arkeologisk utgravning i Roma.
Denkard

Denkard eller Denkart er en tekst fra 900-tallet som gir en sammenfatning av tro og liv innen zoroastrismen, en religion som oppsto i Perserriket ca 1 000 / 600 f.Kr.
Verket besto opprinnelig av 9 enkeltbøker eller deler, men de to første er tapt. Bøkene 3 til 5 er en resonnerende presentasjon av troen, bok 6 inneholder aforistiske moralske tanker og læresetninger, bok 7 er en fremstilling av Zarathustras liv og plass i åpenbaringshistorien, mens bøkene 8 og 9 er kommentarer til utvalgte deler av zoroastrismens hovedverk Avesta.
Et utvalg fra Denkard er gjengitt i antologien Zarathustras sanger, 2003.
Noah Emmerich

Biografi

Emmerich er født og oppvokst i New York, hvor han gikk på Yale University. Under skolegangen sang han i a cappella-gruppen The Yale Spizzwinks. Han studerte senere ved NYU Film School, hvor han skrev og regisserte den prisvinnende kortfilmen The Painter.
Hans eldre bror er produsenten Toby Emmerich.
Emmerich har i sin karriere som skuespiller vært med i filmer som The Truman Show og Windtalkers, samt serier som The Walking Dead og White Collar. Han har en av hovedrollene i fjernsynsserien The Americans, hvor han spiller FBI-agenten Stan Beeman.
Serhij Rybalka

Landslaget

31. mars 2015 fikk han sin første landskamp for Ukraina mot Latvia.
Han ble tatt ut i Ukrainas EM-tropp til EM i Frankrike 2016.
Åpent sluttstykke

Åpent sluttstykke er en mekanisme brukt i skytevåpen, som oftest maskinpistoler og maskingevær. Et våpen med åpent sluttstykke kan bruke enten blowback eller låst sluttstykke i avfyringsøyeblikket.

Virkemåte

Mekanismens virkemåte innebærer at sluttstykket holdes i bakre stilling når det er klart til avfyring. Ved avtrekk brytes kontakten mellom sluttstykket og sear, og rekylfjæren driver sluttstykket fremover. Sluttstykket mater en patron fra våpenmagasinet inn i kammeret, og ved full kontakt mellom sluttstykke og kammer vil tennålen detonere tennhetten og avfyre patronen. Trykket vil så presse sluttstykket bakover og vil gjenta bevegelsen til avtrekkeren blir sluppet (ved helautomatisk ildgiving) eller magasinet er tomt. Hvis avtrekkeren slippes vil sluttstykket holdes i bakre stilling.

Fordeler

Våpen med åpent sluttstykke vil ofte kunne skyte flere skudd over lengre tid uten overoppheting av løpet. Dette er spesielt viktig i maskingevær som skal avgi ild over lengre tid. Mekanismens funksjon fjerner også flere av de bevegelige delene som er nødvendig i andre mekanismer og resulterer i et betydelig enklere våpen. Det faktum at det ikke befinner seg et skudd i kammeret mellom skuddavgivelse fjerner faren for utilsiktet avfyring pga. oppvarming av en kamret patron etter lengre tids skyting.

Ulemper

Mekanismen innebærer også flere ulemper som har gitt mekanismen og våpen som bruker den et dårlig rykte opp gjennom årene. Sluttstykket kan, ved støt eller hvis våpenet blir sluppet, ristet løs fra inngrepet med sear, og vil da automatisk avfyre ett skudd når det fullfører sin ferd fremover.
Ett annet potensielt problem er at man kan få avfyring av samme grunn med sluttstykket i fremre stilling og ladd magasin i våpenet, ved at momentet fra et støt driver sluttstykket langt nok bak til og kamre og avfyre en patron uten at sluttstykket kommer langt nok bak til og gå i inngrep med sear.
Våpen med denne mekanismen er også utsatt for en feil kalt «runaway gun» på engelsk, der svak ammunisjon bare gir sluttstykket nok kraft til og gå bak og kamre og avfyre en ny patron, men ikke langt nok til og gå i inngrep med sear og holdes åpen. Dette var et velkjent problem i det norske forsvaret ved bruk av MP40 med svakere ladet ammunisjon beregnet på utdaterte tidligere tyske pistoler, på sent 1970- til tidlig 1980-tallet.
Cherubs (band)

Cherubs var en norsk-engelsk musikkgruppe med tilholdssted i London, England og ble utgitt på Cargo Records. Cherubs plasseres ofte innen for indierock-sjangeren. Bandet besto av tre nordmenn og to engelskmenn.

Historie

Cherubs kom sammen desember 2003, og i løpet av en kort tidsperiode fikk de spillejobber over hele England og Europa. De turnerte og spilte med blant annet The Libertines, The Departure, The Rakes, Bloc Party, New Order, Razorlight, Interpol, Maximo Park, Moving Units, The Cribs, The Others, The Brakes, Echo & The Bunnymen, Art Brut, The Bandits. Bandet spilte også på en mengde britiske og europeiske musikkfestivaler. Høsten 2007 ble Cherubs oppløst.

Utgivelser

I oktober 2004 kom debutsingelen «Hey Bunny», etterfulgt av «Club Hoola Hoop's Walls» i februar 2005. To måneder senere, den 18. april 2005, kom debutalbumet Uncovered by Heartbeat, utgitt på Cargo Records. 15. august samme år kom singelen «Man of No Importance». EP-en Paper, Cut, Moon ble sluppet i 2006.

Utskiftninger

Glenn Wange hadde sin siste opptreden sammen med resten av Cherubs den 24. november på Barfly i London. Februar 2006 ble Glenn Fryatt nytt medlem på trommer.
Passivbreen

Passivbreen er en isbre på Svalbard. Den er en sidebre til Mittag-Lefflerbreen og ligger mellom Ramsayfjellet og Frontryggen, lengst sør i Ny-Friesland. Passivbreen har fått navnet sitt ettersom den beveger seg relativt sakte sammenlignet med Aktivbreen, som ligger ikke langt unna.
Kjeglespill

Kjeglespill er en sport eller et spill der utøveren ruller en kule over en flat, rektangulær bane for å treffe oppstilte kjegler. Det brukes ni kjegler, og målet er å velte flest mulig. Kjeglespill er en av verdens eldste konkurransespill, og blir sett på som forløperen til dagens bowling og petanque. Spillet har også gått under navnet kilebanespill.
Selv om spillet minner mye om bowling fins det flere forskjeller. Kulen som benyttes er mindre, uten hull til fingrene. Antallet kjegler er heller ikke det samme, ni i kjeglespill, ti i bowling. Kjeglespillet utøves vanligvis på en spesialanlagt kjeglebane med tregulv, om lag 30 meter lang.
Spillereglene har kunnet variere noe opp gjennom historien og fra sted til sted. En kjegle, kalt kongen, er større en de andre og både antallet kjegler veltet og kongens posisjon er viktig for poengberegningen.

Kjeglespill i Norge

Spillet kom til Norden med munkene i middelalderen. Det ble utover 1700- og 1800-tallet svært populært som selskapslek, først i overklassen, etterhvert i noe bredere lag av folket. I Norge blomstret spillet opp midt på 1800-tallet, da det ble bygget en rekke private kjeglebaner, spesielt i Christiania og omegn. Mange rikmannseiendommer fikk egen, innebygget bane. Her ble spillet kombinert med sosialt samvær, servering og drikk. Etter hvert anla også enkelte kroer og skjenkesteder egne baner.
I og rundt hovedstaden fantes det kjeglebaner på Kastellet, Ljabru, Malmøykalven, Nordstrand bad, Langaardsløkken, Sandaker, Sørenga, Wessels plass og en rekke andre steder. I Bergen fantes blant annet baner på lystgården Christinegård, på Neevengården asyl. I tillegg til disse er det også kjeglebaner i Chr. Michelsensgate (Foreningen af Kegleklubber) og på Engen (Selskabet Den Gode Hensigt). De to sistnevnte er fortsatt i full drift. Stavanger hadde stor kjeglebane i Klubbhagen, sentralt mellom Laugmannsgata og Asylgata. I Arendal fantes det en privat bane på Hisøya. Banen tilhørte foreldrene til Sam Eyde og lå på deres landsted Løvli.
Det finnes fortsatt spor etter flere av de tidligere kjeglebanene: Banen på Langgaardsløkken (løkken Rolighed) i Oslo er restaurert (Professor Dahls gate 32). På Sandaker står fortsatt bygningen, ombygd til barnehage (Åsengata 21). På Ljabru og Nordstrand bad er fortsatt steinene fra grunnmurene synlige.
Norman Gabrielsen

Bakgrunn

Gabrielsen vokste opp i Farsund, som ett av tre barn i en familie der faren var kaptein i handelsflåten. Han fullførte middelskolen. Deretter seilte han ett år til sjøs, før han i 1938 tok radioskolen, for deretter å seile ute som telegrafist fra sommeren 1939.

Andre verdenskrig

Ved utbruddet av andre verdenskrig seilte Gabrielsen på USA. I desember 1940 ble han telegrafist på tankbåten «Ranella», som fra våren 1941 gikk i atlanterhavsfart med olje til Storbritannia. Under en tilbaketur fra Portsmouth ble «Ranella» torpedert og senket med kanonild fra en tysk ubåt. Gabrielsen kom ombord i en livbåt, som etter tolv døgn i sjøen greide å ta seg til Portugal. Derfra kom Gabrielsen til Storbritannia der han kom med i Norwegian Independent Company No. 1, senere kjent som Kompani Linge.
Gabrielsen fikk opplæring som kommandosoldat. Han deltok i Lofotraidet romjulen 1941. Han ble sersjant i 1942. I november 1942 ble han sluppet i fallskjerm ved Bykle i det okkuperte Norge, men operasjonen ble oppdaget og Gabrielsen måtte, sammen med operasjonens andre deltagere, ta seg over til Sverige. Han deltok deretter i operasjoner for å bedre radiosambandet mellom motstandsbevegelsen i Oslo og Østfold og Storbritannia, også ved å fungere som instruktør for medlemmer av Milorg, slik at flere radiosendere kunne etableres og holdes operative. Han var blant annet involvert i Operasjon Thrush. Gabrielsens innsats fra 1943 og utover 1944 var avgjørende for etableringen av sambandet mellom Milorgs sentralledelse og Storbritannia. Tidlig i 1945 fik han sambandet operativt igjen etter et sammenbrudd. Fram til frigjøringen i mai 1945 fungerte Gabrielsen som sjef for radiotjenesten i Milorgs sentralledelse. I 1944 hadde Gabrielsen steget i gradene til fenrik.

Etter krigen

Etter andre verdenskrig arbeidet Gabrielsen i 32 år for flyselskapet Scandinavian Airlines System. Han ble i 1946 radiotelegrafist i selskapet. I 1953 ble han navigatør og pilot på propellfly og ble senere også pilot på jetflyet DC-8.
Klarspråk

Klarspråk er en språkform i visse skrevne tekster, som er skrevet med tanke på at de skal være forståelige for leserne. I mange land, særlig vesteuropeiske og engelskspråklige land, prøver myndighetene bevisst å publisere tekster slik at det skal bli lettere for mottakerne å forstå dem.

Klarspråk i ulike land

Nordiske land, særlig Sverige, har drevet aktivt med klarspråksarbeid lenge. Også EU arbeider systematisk med å forbedre og forenkle språket blant annet i rettsakter. Andre land som driver med klarspråksarbeid, er Australia, Belgia, Canada, Frankrike, Italia, New Zealand, Spania, Storbritannia, Sør-Afrika, Tyskland og USA. Det finnes også et eget klarspråksnettverk.

Norge

Prosjektet «Klart språk i staten» er et samarbeid mellom Direktoratet for forvaltning og IKT (Difi) og Språkrådet.
I 2016 bevilget Kommunal- og moderniseringsdepartementet 30 millioner til å lære jusstudenter forståelig språk. Universitetet får også en egen professor i klarspråk.  I et intervju sier rektor Ottersen tydelig at et slikt tiltak også er aktuelt for medisinstudentene.
Convergencia Latina

Convergencia Latina er et argentinsk nyhetshus med fokus på IT og telekommunikasjon, grunnlagt i 2000. Convergencia utgir nyheter, nyhetsbrev, studier og rapporter, benchmark-oversikter og business intelligence om IKT-sektoren i Latin-Amerika. Det digitale nyhetsbrevet A Diario Latino bringer 30-40 businessnyheter daglig fra verdensdelen.